L'Ajuntament obri el termini perquè els comerços participen en la seua Fira Comercial, Gastronòmica i Turística de Paterna
09/05/2016

# L'Ajuntament obri el termini perquè els comerços participen en la seua Fira Comercial, Gastronòmica i Turística de Paterna

[![Feria de comercios](/images/noticias/2016/05/fira-comercial-570.jpg)](/images/noticias/2016/05/fira-comercial-570.jpg)

09.05.2016

El consistori s'encarregarà de sufragar la major part del cost dels estands, així com la llum, l'aigua, el servici de neteja i vigilància o el muntatge de les casetes

L'Ajuntament de Paterna ha obert el termini d'inscripció perquè els comerços del municipi puguen participar en la pròxima fira comercial, gastronòmica i turística que tindrà lloc durant els dies 3,4 i 5 de juny.

Durant tres dies, els negocis participants podran mostrar els seus productes als centenars de visitants que cada edició omplin el recinte firal. En eixe sentit, la regidora de Sostenibilitat i Atenció a la Ciutadania, Eva Pérez, ha volgut destacar "l’impacte positiu que suposa per al xicotet comerç un esdeveniment com este, que edició a edició augmenta el nombre de visitants convertint-se en un aparador imprescindible per a donar a conéixer els negocis locals".

“La finalitat de la iniciativa és aconseguir reunir al màxim nombre de negocis, tant comercials com hostalers, que atraguen una gran afluència de públic durant el cap de setmana, per a promocionar el consum local, però també per a promoure la convivència entre els veïns i veïnes de Paterna", ha afegit la regidora Eva Pérez.

Per a afavorir la participació, l'Ajuntament s'encarregarà de sufragar pràcticament en la seua totalitat el cost dels estands, de manera que les empreses que pertanguen a qualsevol de les associacions de comerciants de Paterna només hauran d'abonar 50 euros per una caseta de 3 x 2,25 metres, i 100 euros la resta de negocis no associats que compten amb un local en el poble. A més el consistori també s'encarregarà de les despeses de llum i aigua, així com del servici de neteja i vigilància i muntatge de les casetes.

Les inscripcions poden descarregar-se en la web municipal www.paterna.es i es formalitzaran a través de l'Agència per al Foment de la Innovació Comercial (AFIC) situada en la planta baixa de l'Ajuntament, en horari de 8 a 15 hores, moment en què els participants podran triar la ubicació de la caseta a ocupar durant la Fira per rigorós orde d'inscripció.